CELEX: 32005R0390
Language: mt
Date: 2005-03-07 00:00:00
Title: Regolament tal-Kunsill (KE) Nru 390/2005 tas- 7 ta’ Marzu 2005 li jtemm r-reviżjoni interim parzjali ta’ miżuri ta' anti-dumping applikabbli fuq importazzjonijiet ta' film tat-teraftalat tal-polietilene (PET) li ġej, inter alia, mill-Indja

13.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               179
            
         REGOLAMENT TAL-KUNSILL (KE) Nru 390/2005
   tas-7 ta’ Marzu 2005
   li jtemm r-reviżjoni interim parzjali ta’ miżuri ta' anti-dumping applikabbli fuq importazzjonijiet ta' film tat-teraftalat tal-polietilene (PET) li ġej, inter alia, mill-Indja
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra importazzjonijiet li kienu l-oġġett ta' dumping minn pajjiżi li mhumiex membri tal-Komunità Ewropea (1) (“ir-Regolament bażiku”), u b’mod partikolari l-Artikolu 11(3) tiegħu,
   Wara li kkunsidra l-proposta sottomessa mill-Kummissjoni, wara li kkonsulta mal-Kumitat Konsultattiv,
   Billi:
   A.   PROĊEDURA
   1.   Proċedura preċedenti u miżuri eżistenti
   
               (1)
            
            
               Wara investigazzjoni li nbdiet f'Mejju 2000 (“l-investigazzjoni oriġinali”), il-Kunsill f'Awissu 2001 impona dazji definittivi kontra d-dumping, skond ir-Regolament (KE) Nru 1676/2001 (2) fuq film importat ta’ tereftalat tal-polietilene (PET) li ġej, inter alia, mill-Indja. Id-dazji varjaw bejn 0 % u 62.6 % fuq importazzjoni ta’ film tal-PET li gej mill-Indja.
            
         
               (2)
            
            
               Id-dazju eżistenti kontra d-dumping applikabbli għall-importazzjoni minn Jindal Poly Films Limited, li qabel kienet Jindal Polyester Limited (notifika tal-bdil ta' l-isem ippubblikata f'2 ta' Diċembru 2004 (3)), hu ta’ 0 %. L-importazzjoni ta’ film PET mill-kumpannija hi suġġetta wkoll għal dazju protettiv ta’ 7 %, li kien impost fl-1999 bir-Regolament tal-Kunsill (KE) Nru 2597/1999 (4).
            
         2.   Talba għal reviżjoni
   
               (3)
            
            
               Talba għal reviżjoni interim limitata għal dumping fir-rigward ta' Jindal Poly Films Limited tressqet minn dawn il-produtturi tal-Komunità li ġejjin: Du Pont Teijin Films, Mitsubishi Polyester Film GmbH u Nuroll SpA (“l-applikanti”). L-applikanti jirrappreżentaw proporzjon kbira tal-produzzjoni ta' film PET tal-Komunità. Toray Plastics Europe, indikaw li jappoġġjaw it-talba, għalkemm ma kienux applikanti formali.
            
         
               (4)
            
            
               L-applikanti allegaw li l-marġini ta’ dumping ta' Jindal Poly Films Limited kien inbidel u kien ogħla milli kien fl-investigazzjoni oriġinali li wasslet għall-impożizzjoni tal-miżuri eżistenti.
            
         3.   Investigazzjoni
   
               (5)
            
            
               Wara li ddeterminat, wara li kkonsultat mal-Kumitat Konsultattiv, li t-talba kien fiha biżżejjed evidenza prima facie, il-Kummissjoni fid-19 ta' Frar 2004 ħabbret il-bidu ta' reviżjoni interim parzjali skond l-Artikolu 11(3) tar-Regolament bażiku permezz ta’ notifika ta’ bidu’ ippubblikata fil-Ġurnal Uffiċjali ta’ l-Unjoni Ewropea
                   (5).
            
         
               (6)
            
            
               Ir-reviżjoni kienet limitata fil-firxa għall-eżaminazzjoni tad-dumping fir-rigward ta' Jindal Poly Films Limited. Il-perjodu ta’ investigazzjoni (“PI”) kien mill-1 ta’ Jannar 2003 sal-31 ta’ Diċembru 2003.
            
         
               (7)
            
            
               Il-Kummissjoni informat uffiċjalment lil Jindal Poly Films Limited, ir-rappreżentanti tal-pajjiż esportatur u l-produtturi tal-Komunità dwar il-bidu tar-reviżjoni. Il-partijiet interessati ngħataw l-opportunità li jistqarru l-veduti tagħhom bil-kitba u li jitolbu smigħ fil-limitu ta’ żmien iffissat bin-notifika tal-bidu.
            
         
               (8)
            
            
               Sabiex tikseb l-informazzjoni meqjusa bħala meħtieġa għall-investigazzjoni tagħha, il-Kummissjoni bagħtet kwestjonarju lill-produttur esportatur ikkonċernat, Jindal Poly Films Limited, li kkopera billi wieġeb għall-kwestjonarju. Saret żjara ta’ verifika fil-bini tal-kumpannija fi New Delhi sabiex tiżgura l-integrità ta' l-informazzjoni li ġiet sottomessa.
            
         B.   PRODOTT IN KWISTJONI U PRODOTT SIMILI
   1.   Il-prodott in kwistjoni
   
               (9)
            
            
               Il-prodott in kwistjoni hu, kif imfisser fl-investigazzjoni oriġinali, film tat-tereftalat tal-polietilene (PET) li jiġi mill-Indja, normalment iddikjarat taħt il-kodiċi NM ex 3920 62 19 u ex 3920 62 90.
            
         2.   Prodott simili
   
               (10)
            
            
               Kif jidher fl-investigazzjoni oriġinali, instab li t-film PET prodott u mibjugħ fis-suq domestiku fl-Indja u t-film PET esportat lejn il-Komunità mill-Indja, kif ukoll it-film PET prodott u mibjugħ mill-industrija tal-Komunità fis-suq tal-Komunità għandhom l-istess użi u karatteristiċi fiżiċi u tekniċi. Għalhekk, huma prodotti simili fit-tifsira ta’ l-Artikolu 1(4) ta’ l-istess Regolament bażiku.
            
         Ċ.   DUMPING
   1.   Valur normali
   
               (11)
            
            
               Sabiex jiġi stabbilit valur normali, ġie qabel xejn ivverifikat li l-bejgħ totali domestiku tal-produttur esportatur kien rappreżentattiv skond l-Artikolu 2(2) tar-Regolament bażiku, jiġifieri li dan laħħaq mal-5 % jew aktar tal-volum ta’ bejgħ totali tal-prodott in kwistjoni esportat lejn il-Komunità.
            
         
               (12)
            
            
               Kien imbagħad aċċertat jekk il-bejgħ domestiku totali ta’ kull tip ta’ prodott ikkostitwixxiex 5 % jew aktar tal-volum ta’ bejgħ ta’ l-istess tip esportat lejn il-Komunità.
            
         
               (13)
            
            
               Għal dawk it-tipi ta’ prodotti fejn il-bejgħ domestiku kkostitwixxa 5 % jew aktar tal-volum ta’ bejgħ ta’ l-istess tip esportat lejn il-Komunità, ġie mbagħad eżaminat jekk kienx sar biżżejjed bejgħ matul il-kummerċ ordinarju skond l-Artikolu 2(4) tar-Regolament bażiku. Ġie stabbilit valur normali għal kull tip ta’ prodott, fejn il-volum ta’ bejgħ domestiku li sar ’il fuq mill-prezz tal-produzzjoni rrappreżenta ta’ l-anqas 80 % tal-bejgħ, a bażi tal-prezz medju mmoderat li fil-fatt tħallas għall-bejgħ domestiku kollu. Għal kull tip ta’ prodott fejn il-volum tat-transazzjonijiet bi qligħ kien ugwali għal 80 % jew anqas, iżda mhux anqas minn 10 % tal-bejgħ, il-valur normali ġie bbażat fuq il-prezz medju mmoderat li fil-fatt tħallas biss għall-bejgħ domestiku bi qligħ.
            
         
               (14)
            
            
               Għat-tipi ta’ prodott fejn il-prezzijiet domestiċi tal-produttur esportatur ma jistgħux jiġu użati biex ikun stabbilit valur normali, minħabba rappreżentattività insuffiċjenti jew nuqqas ta' bejgħ matul il-kummerċ ordinarju, il-valur normali nbena a bażi ta’ l-ispejjeż tal-manifattura li ntefqu mill-produttur esportatur in kwistjoni flimkien ma' ammont raġjonevoli għall-ispejjeż amministrattivi, ġenerali u tal-bejgħ (“spejjeż AĠ & B”) u għall-profitti, skond l-Artikolu 2(3) u (6) tar-Regolament bażiku.
            
         
               (15)
            
            
               L-ispejjeż AĠ & B ġew ibbażati fuq tali spejjeż li ntefqu mill-produttur esportatur fir-rigward tal-bejgħ domestiku tiegħu tal-prodott in kwistjoni, li nstab li kien rappreżentattiv. Il-marġini ta’ qligħ inħadem a bażi tal-marġini ta' qligħ medju mmoderat tal-kumpannija għal dawk it-tipi tal-prodott mibjugħa fis-suq domestiku fi kwantitajiet suffiċjenti matul il-kummerċ ordinarju.
            
         2.   Prezz ta’ l-esportazzjoni
   
               (16)
            
            
               Il-produttur esportatur irrapporta bejgħ (kunsinna waħda) li sar lil kumpannija relatata fil-Komunità. Billi l-kwantità involuta kienet negliġibbli, dan il-bejgħ ma ġiex ikkunsidrat.
            
         
               (17)
            
            
               Il-bejgħ esportat l-ieħor tal-prodott in kwistjoni lejn il-Komunità matul il-perjodu ta' investigazzjoni kien sar lil klijenti indipendenti. Għalhekk, il-prezz ta’ l-esportazzjoni gie stabbilit skond l-Artikolu 2(8) tar-Regolament bażiku a bażi tal-prezz ta’ l-esportazzjoni li fil-fatt tħallas jew kellu jitħallas.
            
         3.   Tqabbil
   
               (18)
            
            
               Il-valur normali u l-prezz ta’ l-esportazzjoni tqabblu a bażi tal-prezz tal-fabbrika. Sabiex jiġi żgurat li t-tqabbil ikun ġust, ingħatat konċessjoni xierqa fl-għamla ta' aġġustamenti għad-differenzi li jeffetwaw il-mod kif jitqabblu l-prezzijiet skond l-Artikolu 2(10) tar-Regolament bażiku. Skond dan, saru aġġustamenti għal differenzi fi skonti, roħs, trasport, assikurazzjoni, ġarr, tgħabbija u spejjeż anċillari, ippakkjar, kreditu u kummissjonijiet, fejn dawn kienu applikabbli u sostnuti b’evidenza vverifikata.
            
         (a)   Ħlasijiet ta’ l-importazzjoni
   
               (19)
            
            
               Jindal Poly Films Limited talbet aġġustament tal-valur normali għad-dazju fuq l-importazzjoni li ma nġabarx taħt l-Iskema ta’ Liċenzja Antiċipata (ALS) fuq l-importazzjoni ta' materja prima użata fil-manifattura ta' oġġetti għall-esportazzjoni. L-ALS tippermetti l-importazzjoni ta' materja prima bla dazju, sakemm il-kumpannija tesporta kwantità u valur korrispondenti ta' prodott manifatturat iddeterminati skond normi standard ta' riżorsi-produzzjoni ffissati uffiċjalment. L-importazzjoni taħt l-ALS tista’ tintuża għall-produzzjoni ta’ oġġetti għall-esportazzjoni jew inkella għar-riforniment ta’ riżorsi domestiċi użati sabiex jiġu prodotti t-tali oġġetti. Il-kumpannija saħqet li l-esportazzjoni tal-prodott in kwistjoni lejn il-KE ntużat sabiex tissodisfa r-rekwiżiti taħt l-ALS fir-rigward ta' materja prima importata.
            
         
               (20)
            
            
               Ma kienx hemm konklużjoni dwar jekk aġġustament għal din it-talba kienx ġustifikat jew le, billi dan ma kien se jkollu l-ebda impatt fuq ir-riżultat aħħari ta’ l-investigazzjoni tar-reviżjoni.
            
         (b)   Aġġustamenti oħrajn
   
               (21)
            
            
               Il-produttur esportatur talab, għal għadd limitat ta' oġġetti esportati, għal aġġustament tal-prezz ta' l-esportazzjoni skond l-Artikolu 2(10)(k) tar-Regolament bażiku, ibbażat fuq l-ammont ta' benefiċċji li jiġu ma’ l-esportazzjoni taħt l-Iskema ta’ Krediti ta’ Dazji ta’ l-Importazzjoni (“DEPB”) a bażi ta’ wara l-esportazzjoni. Taħt din l-iskema, il-krediti riċevuti meta jiġi esportat il-prodott in kwistjoni jistgħu jiġu użati biex ipattu għad-dazji tad-dwana li jintalbu fuq l-importazzjoni ta’ kwalunkwe oġġett jew jistgħu jinbiegħu b’mod liberu lil kumpanniji oħra. Barra minn hekk, m’hemm l-ebda rbit li l-oġġetti importati għandhom jintużaw biss fil-produzzjoni tal-prodott esportat. Il-produttur ma weriex li l-benefiċċju taħt l-iskema DEPB a bażi ta’ wara l-esportazzjoni effetwa t-tqabbil tal-prezzijiet, u b'mod partikolari li l-klijenti konsistement ħallsu prezzijiet differenti fis-suq domestiku minħabba l-benefiċċji tad-DEPB. Għalhekk, it-talba ġiet respinta.
            
         4.   Marġini ta’ dumping
   
               (22)
            
            
               Il-marġini ta’ dumping ġie stabbilit a bażi ta’ tqabbil ta’ valur normali medju mmoderat ma’ prezz ta’ esportazzjoni medju mmoderat, skond l-Artikolu 2(11) tar-Regolament bażiku.
            
         
               (23)
            
            
               Dan it-tqabbil wera marġini ta’ dumping ta’ 0 %.
            
         D.   KONKLUŻJONI
   
               (24)
            
            
               A bażi tal-fatti u l-konsiderazzjonijiet li jidhru hawn fuq, u fid-dawl ta’ l-informazzjoni disponibbli, ġie konkluż li, skond l-Artikolu 11(3) tar-Regolament bażiku, l-investigazzjoni evalwattiva attwali għandha tintemm u d-dazju kontra d- dumping ta' 0 % impost bir-Regolament (KE) Nru 1676/2001 dwar l-importazzjoni ta’ film tal-PET prodott u esportat lejn il-KE minn Jindal Poly Films Limited għandu jinżamm.
            
         
               (25)
            
            
               Il-partijiet ikkonċernati kollha ġew informati dwar il-fatti u l-konsiderazzjonijiet essenzjali li fuqhom ittieħdet id-deċiżjoni li jinżamm id-dazju attwali anti-dumping u ngħataw l-opportunità li jikkummentaw.
            
         
               (26)
            
            
               L-applikanti argumenta li l-kalkolazzjoni tad-dumping kellha ssir abbażi ta’ tqabbil tal-valur normali medju mmoderat ma’ transazzjonijiet individwali ta’ esportazzjoni, peress illi huma allegaw li kien jeżisti dumping immirat għal kategorija speċjali ta’ xerrej. Huma argumentaw li, jekk il-bejgħ ta’ tip partikolari ta’ film sar biss lill-konsumaturi f’qatgħa speċifika ta’ l-użu aħħari, din ser tammonta għall-mira skond il-konsumatur. Huma kkunsidraw ukoll li l-attitudni tagħhom kienet ġustifikat minħabba żieda fil-kapaċità tal-produzzjoni Indjana, li huma emmnu li kienet relatata prinċipalment għal dak it-tip ta’ film partikolari. F’dan ir-rigward, għandu l-ewwel jiġi rrimarkat li t-tip ta’ film ikkonċernat kien mibjugħ mhux biss lill-konsumaturi li qed jixtru biss dak it-tip ta’ film, imma wkoll lil konsumaturi li qed jixtru tipi oħra ta’ film. Tqabbil ta’ prezzijiet għall-istess tipi ta’ film mibjugħa lil konsumaturi differenti ma weriex mudell ta’ diskriminazzjoni ta’ prezzijiet skond il-konsumatur. Fin-nuqqas ta’ tali mudell, l-eżistenza ta’ allegat mudell ta’ dumping skond il-mudell hija irrelevanti għall-għan ta’ l-għażla tal-metodoloġija għall-kalkolazzjoni tad-dumping, kif indikat fl-Artikolu 2(11) tar-Regolament prinċipali. Minbarra dan, għandu jiġi rrimarkat ukoll li tibdiliet fil-kapaċità produttiva mhumiex fattur rilevanti biex tiġi ddeterminata l-metodoloġija li għandha tiġi segwita għad-determinazzjoni tal-marġini tad-dumping. Peress illi l-ebda mira skond il-konsumatur, ir-reġjun jew il-perijodu ta’ żmien ma kienet identifikat, it-talba ta’ l-applikanti ġiet miċħuda u t-tqabbil ta’ valur normali ma’ prezz ta’ esportazzjoni abbażi ta’ medja mmoderat ma’ attitudni medja mmoderata nżamm bħala l-metodoloġija xierqa,
            
         ADOTTA DAN IR-REGOLAMENT:
   Artikolu 1
   Ir-reviżjoni interim parzjali tal-miżuri ta' dumping applikabbli għall-importazzjonijiet ta' film tat-tereftalat tal-polietilene (PET) li jiġi, inter alia, mill-Indja, normalment iddikjarat taħt il-kodiċi NM ex 3920 62 19 u ex 3920 62 90, sakemm dawn il-miżuri jikkonċernaw il-produttur esportatur Indjan Jindal Poly Films Limited, hija permezz ta’ dan mitmuma.
   Artikolu 2
   Dan ir-Regolament għandu jidhol fis-seħħ fil-jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussel, nhar is-7 ta’ Marzu 2005.
      
         
            Għall-Kunsill
         
         
            Il-President
         
         J. KRECKÉ
      
   
   
      (1)  ĠU L 56, 6.3.1996, p. 1. Regolament kif emendat l-aħħar bir-Regolament (KE) Nru 461/2004 (ĠU L 77, 13.3.2004, p. 12).
   
      (2)  ĠU L 227, 23.8.2001, p. 1.
   
      (3)  ĠU C 297, 2.12.2004, p. 2.
   
      (4)  GU L 316, 10.12.1999, p. 1.
   
      (5)  ĠU C 43, 19.2.2004, p. 14.